Et iransk missilangreb har i nat dansk tid ramt luftbasen Ain Al-Asad i Irak, hvor der er både amerikanske og danske soldater. Også koalitionsbasen Irbil er blevet ramt.

Det oplyser det amerikanske forsvarsministerium.

- Det står klart, at missilerne er affyret fra Iran og var målrettet mindst to irakiske baser, der huser amerikanske soldater og soldater fra koalitionen i Al-Assad og Irbil, siger pressetalsmand Jonathan Hoffman i en pressemeddelelse.

Danske soldater i Irak Danske soldater har siden 2014 været til stede i Irak, hvor de som en del af en international koalition under Operation Inherent Resolve har bekæmpet Islamisk Stat i Irak og Syrien.

De seneste år har danskerne fra Ain Al-Asad-basen især trænet og rådgivet den irakiske hær. Der er fortsat cirka 130 danske soldater udstationeret her.

Indtil nytår opererede Forsvaret også en radar i Irak.

Fra udgangen af 2020 skal Danmark efter planen overtage ansvaret for Natos træningsmission i Bagdad. Det indebærer blandt andet, at Danmark skal stå for sikkerheden på transporter til og fra Bagdads internationale lufthavn.

Det er fortsat uklart, om der er dræbte eller sårede amerikanske soldater efter angrebet.

Ifølge Forsvaret er ingen danske soldater kommet til skade i angrebet på militærbasen i Irak, der ligger godt 200 kilometer nordvest for Bagdad.

- Forsvaret kan bekræfte, at der har været et angreb på Al-Asad Airbase i Irak, og det kan samtidig bekræftes, at alt militært personel på Al-Asad Airbase i Irak er i god behold, oplyser Forsvarskommandoen i pressemeddelelse.

Bramsen: Vi følger situationen tæt